b'\n_START_ARTICLE_\nGrki\n_START_SECTION_\nStari Grki\n_START_PARAGRAPH_\nV latinski knji\xc5\xbeevnosti so bili Heleni znani kot Gr\xc3\xa6ci. O njih sta najprej pisala Aristotel in Apolodor. Videti je, da so s tem mi\xc5\xa1ljeni ljudje iz Epira. Latinci so ime spoznali, ko so gr\xc5\xa1ki priseljenci kolonizirali Italijo. Sami Grki so si rekli \xc2\xbbHeleni\xc2\xab, stari Rimljani pa so jih klicali Gr\xc3\xa6ci, kar je bilo sicer ime prav dolo\xc4\x8denih gr\xc5\xa1kih kolonizatorjev._NEWLINE_V \xc4\x8dasu Rimskega imperija se ime Heleni ni ve\xc4\x8d uporabljalo. Grki so se, tako kot ostali ljudje iz rimskih provinc, klicali \xc2\xbbRimljani\xc2\xab._NEWLINE_Po propadu Zahodnega rimskega cesarstva leta 395 in za\xc4\x8detku srednjega veka v Zahodni Evropi, se je latinsko ime za Grke uporabljalo na \xc5\xa1iroko. V Vzhodnem rimskem imperiju je pri\xc5\xa1lo do spremembe. Medtem ko so se dr\xc5\xbeavljani Bizantinskega cesarstva klicali Rimljani, so Grki prevzeli ime Gr\xc3\xa6co, da so se lo\xc4\x8dili od drugih Bizantincev. Po shizmi je Gr\xc3\xa6co pomenil pravoslavnega in Latinec katoli\xc5\xa1kega vernika. Po dolo\xc4\x8denem \xc4\x8dasu sta ti besedi pridobili tudi narodni pomen._NEWLINE_Po neodvisnosti sodobne gr\xc5\xa1ke dr\xc5\xbeave od Otomanskega imperija so sami Grki povsem zavrgli pojem Gr\xc3\xa6co. Nova dr\xc5\xbeava se je uradno poimenovala \xc2\xbbHelenska republika\xc2\xab\xc2\xa0(ali Helas), ljudje pa \xc2\xbbHeleni\xc2\xab. Preostanek sveta jim kljub temu re\xc4\x8de Grki, njihovi dr\xc5\xbeavi pa Gr\xc4\x8dija.\n_START_SECTION_\nSmrt in obi\xc4\x8daji\n_START_PARAGRAPH_\nStari Grki so smrt do\xc5\xbeivljali zelo globoko, pogreb pa je bil zanje dol\xc5\xbenost, ki jo je dru\xc5\xbeina morala opraviti po vseh predpisih. Sofokles se je z Antigono dotaknil ravno teh \xc4\x8dustev Grkov; Antigona ni smela pokopati svojega brata, torej ni smela opraviti svoje svete dol\xc5\xbenosti._NEWLINE_Na dan smrti so \xc5\xbeenske sorodnice truplo pokojnika odnesle do hi\xc5\xa1e najbli\xc5\xbejega sorodnika. Truplo so obredno okopale, mazilile, oblekle, okrasile in polo\xc5\xbeile na mrtva\xc5\xa1ki oder. Sorodniki in prijatelji so pri\xc5\xa1li pokojnemu izkazat poslednje spo\xc5\xa1tovanje, \xc5\xbeenske pa so se, oble\xc4\x8dene v \xc4\x8drno in razpu\xc5\xa1\xc4\x8denih las, tolkle po prsih, in pele obredne \xc5\xbealostinke. Hi\xc5\xa1a in \xc5\xbealujo\xc4\x8di so veljali za ne\xc4\x8diste, zato so pri vhodu v hi\xc5\xa1o nastavili nekaj vode, da so se obiskovalci ob odhodu lahko umili. Tretji dan so \xc5\xa1e pred zoro v pogrebnem sprevodu od\xc5\xa1li iz mesta do pokopali\xc5\xa1\xc4\x8da ali do posestva na pode\xc5\xbeelju.'